
E L Ő T E R J E S Z T É S

Sülysáp Város Önkormányzata Képviselő-testületének
2017. december 14-én tartandó munkaterv szerinti ülésére

7. napirendhez

Tárgy: A mezei őrszolgálat létesítéséről és működéséről szóló rendelet módosítása
Tisztelt Képviselő-testület!
Mint emlékezetes a Képviselő-testület októberi ülésén arról döntött, hogy a mezei őrszolgálatot a továbbiakban is fenn kívánja tartani, de a mezőőri járulék 2018. évtől megszűnik. Ennek a vonatkozó önkormányzati rendeleten való átvezetését szolgálja jelen előterjesztés.
Kérem az előterjesztett rendeletmódosítás szíves megtárgyalását és elfogadását.
Sülysáp, 2017. december 6.

Horinka László s.k.


polgármester

MELLÉKLET

Sülysáp Város Önkormányzata Képviselő-testületének

…/2017. (...) önkormányzati rendelete

a mezei őrszolgálat létesítéséről és működéséről szóló 16/2013. (XI. 26.) önkormányzati rendelet módosításáról
Sülysáp Város Önkormányzatának Képviselő-testülete az Alaptörvény 32. Cikk (2) bekezdésével, a Magyarország helyi önkormányzatairól szóló 2011. évi CLXXXIX. törvény 41. § (9) bekezdésével, valamint a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 19. § (1) bekezdésével kapott felhatalmazással, illetve feladatkörében eljárva a következőket rendeli el:

1.  §
Sülysáp Város Önkormányzata Képviselő-testületének a mezei őrszolgálat létesítéséről és működéséről szóló 16/2013. (XI. 26.) önkormányzati rendelete (a továbbiakban: Ör.) 4. § (1)-(3) bekezdése helyébe a következő rendelkezések lépnek:

(1) Az önkormányzat a mezei őrszolgálat megalakítási, fenntartási és működési költségeit a központi költségvetés által biztosított hozzájárulásból, valamint

a) a 2014. január 1. és 2017. december 31. közötti időszakra vonatkozólag a földhasználó – ha ez ismeretlen, a tulajdonos – által kifizetett mezőőri járulékból,

b) 2018. január 1. napjától saját bevételeiből fedezi.

(2) A mezőőri járulék 

a) összege a 2014. január 1. és 2017. december 31. közötti időszakra vonatkozólag minden megkezdett hektár után 1000 Ft/év 

b) 2018. január 1. napjától megszűnik.

(3) A 2014. január 1. és 2017. december 31. közötti időszakra vonatkozólag kivetett mezőőri járulékot a következő határidőkig kell megfizetni:

a) a 2014. évit 2016. december 31-ig, 

b) a 2015. évit 2017. április 30-ig, 

c) a 2016. évit 2017. szeptember 30-ig, 

d) a 2017. évit 2018. április 30-ig.
2.  §
(1) E rendelet 2018. január 1-jén lép hatályba, majd az azt követő napon hatályát veszti.
(2) Hatályát veszíti az Ör. 3. § (2) bekezdésében az „A mezőőr kiválasztásában és alkalmazásában a sülysápi földhasználóknak véleményezési joga van.” szövegrész.

Sülysáp, 2017. december 14.

Horinka László
dr. Tóth Krisztina

